32004D0401
L 123/109
JURNALUL OFÍCIAL AL UNIUNII EUROPENE
DECIZIA COMISIEI
din 26 aprilie 2004
privind neincluderea mefluididei în anexa I la Directiva 91/414/CEE a Consiliului și retragerea autorizațiilor pentru produsele fitosanitare care conțin această substanță
[notificată cu numărul C(2004) 1513]
(Text cu relevanță pentru SEE)
(2004/401/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1) și, în special, al patrulea paragraf din articolul 8 alineatul (2),
întrucât:
(1)
Articolul 8 alineatul (2) din Directiva 91/414/CEE prevede că un stat membru are posibilitatea, pe parcursul unei perioade de 12 ani de la notificarea directivei respective, de a autoriza introducerea pe piață a produselor fitosanitare care conțin substanțe active care nu au fost enumerate în anexa I la directiva respectivă și care există deja pe piață de o perioadă de doi ani de la data notificării, în acest timp substanțele respective fiind examinate treptat în cadrul unui program de lucru.
(2)
Regulamentele (CE) nr. 451/2000 (2) și (CE) nr. 1490/2002 (3) stabilesc normele de punere în aplicare a celei de-a treia etape a programului de lucru menționat la articolul 8 alineatul (2) din Directiva 91/414/CEE. În cazul substanțelor active pentru care notificatorul nu își îndeplinește obligațiile în conformitate cu regulamentul nu se efectuează un control al conformității dosarului sau o evaluare a acestuia. Pentru mefluididă, notificatorul nu a depus înainte de 23 mai 2003 listele de date necesare. Prin urmare, această substanță activă nu este inclusă în anexa I la Directiva 91/414/CEE, iar statele membre ar trebui să retragă orice autorizații pentru produsele fitosanitare care conțin mefluididă.
(3)
În ceea ce privește substanțele active pentru care există numai o scurtă perioadă de preaviz privind retragerea produselor fitosanitare care conțin aceste substanțe, este rezonabil să se asigure o perioadă de grație pentru eliminarea, depozitarea, comercializarea și utilizarea stocurilor existente pe parcursul unei perioade care să nu depășească 12 luni, pentru a permite utilizarea stocurilor existente pentru o singură cultură ulterioară. În cazurile în care se prevede o perioadă de preaviz mai lungă, aceasta poate fi scurtată pentru a expira la sfârșitul sezonului de cultură.
(4)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Mefluidida nu este inclusă în anexa I la Directiva 91/414/CEE.
Articolul 2
Statele membre se asigură că:
1.
autorizațiile pentru produse fitosanitare care conțin mefluididă sunt retrase înainte de 26 octombrie 2004;
2.
de la 27 aprilie 2004 nu se mai acordă și nu se mai reînnoiesc autorizațiile pentru produsele fitosanitare care conțin mefluididă în conformitate cu derogarea prevăzută la articolul 8 alineatul (2) din Directiva 91/414/CEE.
Articolul 3
Perioada de grație acordată de către statele membre în conformitate cu dispozițiile articolului 4 alineatul (6) din Directiva 91/414/CEE trebuie să fie cât mai scurtă posibil și să expire până la 26 octombrie 2005.
Articolul 4
Prezenta decizie se adresează statelor membre.
Adoptată la Bruxelles, 26 aprilie 2004.